Gelukkig is die winter ook die tyd van die jaar wanneer lemoene en nartjies volop is. Sitrusvrugte het ’n hoë voedingswaarde. Hulle bevat baie minerale en vitamiene, veral vitamien C, wat baie mense as ons beste bondgenoot teen die kwale van die winter beskou.
NARTJIE, lemoen, suurlemoen (REGS) en familie... dis nie so moeilik om te weet wanneer ’n vrug ’n sitrus is nie. Sny hom net oop en as hy so naastenby soos ’n lemoen lyk, kan jy omtrent maar vir seker weet hy’s een van die sitrusse.
Lemoenbome word gewoonlik gekweek van uitloopsels van die verlangde variëteit wat by kwekerye op saadboompies geënt word. Die geënte bome word sowat twaalf tot agttien maande later in ’n boord oorgeplant.
Lemoene word maklik tydens die plukkery gekneus, met die gevolg dat vrugte wat geëet gaan word, gewoonlik met die hand gepluk word. Vrugte wat ingelê of versap sal word, word meganies geoes.
Hierna word die vrugte met ’n lagie was bedek om die natuurlike laag te vervang wat in die skoonmaakproses verlore gegaan het. Die was verbeter die voorkoms en raklewe van die vrugte.
Só word baie van die sitrusvrugte wat in Suid-Afrika gekweek word, dan uitgevoer, maar die bestemming kan ook ’n inmaak- of versappingsfabriek wees—of die tuismark en uiteindelik jou vrugtebak!
Maar sitrusvrugte is nie net beroemd vir hul sappe en heerlike, sappige vleis nie, dog ook vir die besondere olie wat van die skille verkry word. Die vrugte, wat oorspronklik uit die Ooste kom, is nou van groot kommersiële waarde vir Suid-Afrika...